Geen Tshwane-busse, want brandstof is opFoto bloot ter illustrasie. (Foto: City of Tshwane/Facebook) Die Tshwane-metro het Maandagmiddag sy busdiens opgeskort weens ŉ beduidende tekort aan brandstof vir sy busse. Lindela Mashigo, woordvoerder van die Stad Tshwane, het bevestig dat die stap slegs ŉ tydelike maatreël is. “Die munisipaliteit bespreek reeds die aangeleentheid met sy brandstofverskaffer,” sê Mashigo. “Die verskaffer het onderneem om sy bes te doen om teen vanaand die metro se brandstoftekort op te los.” Die metro hoop om sy dienste teen Dinsdagoggend weer te hervat. “Die Stad Tshwane vra om verskoning vir die ongerief wat veroorsaak is deur die onderbreking aan sy busdienste.”